เสนอจัดเรตติ้ง‘เอสเอ็มอี’
เพิ่มอำนาจต่อรองเงินกู้แบงก์ทริสเล็งหาช่วงหนุน-ลดค่าฟี
29 ก.พ. 2555

เพิ่มอำนาจต่อรองเงินกู้แบงก์ทริสเล็งหาช่วงหนุน-ลดค่าฟี
ก.ล.ต. เล็งจัดเรตติ้ง “เอสเอ็มอี” หวังให้เป็นเครื่องมือต่อรองแบงก์ เปิดทางเข้าถึงตลาดทุน ด้านทริสรุกหาแนวทางส่งเสริม คิดค่าธรรมเนียมราคาพิเศษ
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.มีนโยบายพัฒนาการจัดอันดับเครดิตของธุรกิจขนาดกลางและขนาดย่อม (เอสเอ็มอี เรตติ้ง) เพื่อให้เอสเอ็มอีมีเครื่องมือต่อรองหรืออ้างอิงอัตราดอกเบี้ยเงินกู้เมื่อต้องขอสินเชื่อจากธนาคารพาณิชย์
นอกจากนี้ ยังเป็นการเปิดโอกาสให้เอสเอ็มอีสามารถระดมทุนผ่านตลาดทุนได้อีกด้วย โดยเฉพาะการออกตราสารหนี้หรือเข้าจดทะเบียนในตลาดหลักทรัพย์ เพราะเมื่อมีการจัดเรตติ้งจะทำให้เอสเอ็มอีต้องพัฒนาตัวเอง และก้าวไปสู่การเป็นบรรษัทภิบาลที่ดี มีระบบบัญชีที่ได้มาตรฐาน
“โครงการเอสเอ็มอี เรตติ้ง จะเป็นประโยชน์อย่างยิ่งต่อภาคธุรกิจ โดยปัจจุบันประเทศไทยมีเอสเอ็มอีสูงถึง 2.8 ล้านราย แต่เข้าสู่ตลาดทุนหรือแหล่งทุนได้ลำบาก เพราะไม่มีข้อมูลและไม่มีการประเมินความเสี่ยง ทำให้บริษัทไม่สามารถเติบโตได้อย่างมั่นคงและยั่งยืน การทำเรตติ้งจึงถือเป็นเครื่องมือสำคัญที่จะช่วยให้เอสเอ็มอีเข้าถึงแหล่งทุนได้ง่ายขึ้น และมีต้นทุนการเงินที่ต่ำลง” นายวรพล กล่าว
นอกจากนี้ ก.ล.ต.ได้หารือกับบริษัทจัดอันดับความน่าเชื่อถือให้ช่วยกันทำโครงการจัดอันดับเรตติ้งเอสเอ็มอีในราคาหรืออัตราพิเศษ ซึ่งน่าจะมีความชัดเจนในเร็วๆ นี้
ด้านนายสันติ กีระนันทน์ กรรมการผู้จัดการ บริษัท ทริสเรทติ้ง กล่าวว่า บริษัทมีแนวคิดจัดทำเรตติ้งให้กับธุรกิจเอสเอ็มอีอยู่แล้ว แต่คงต้องหารือกับหน่วยงานที่เกี่ยวข้อง เช่น ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) และสำนักงานส่งเสริมวิสาหกิจขนาดกลางและขนาดย่อม (สสว.) ให้ร่วมกันผลักดันเรื่องดังกล่าว เพราะการทำเรตติ้งย่อมมีต้นทุน ทำให้ผู้ประกอบการไม่ให้ความสนใจ ดังนั้นอาจต้องหารือถึงแนวทางส่งเสริมว่าจะทำอย่างไรได้บ้าง เช่น การคิดราคาจัดทำเรตติ้งในราคาพิเศษ เป็นต้น
“การทำเรตติ้งให้เอสเอ็มอีไม่จำเป็นต้องคิดราคาเท่ากับบริษัทขนาดใหญ่ เพราะทริสไม่ได้คิดราคาบนสมมติฐานของต้นทุน แต่คิดราคาบนสมมติฐานความรับผิดชอบต่อตลาด โดยบริษัทขนาดใหญ่เปิดกว้างต่อตลาดมาก ความรับผิดชอบของทริสมีสูงก็ต้องคิดราคาสูง แต่เอสเอ็มอีจำกัดวงอยู่ในตลาดที่แคบกว่า ราคาก็ไม่จำเป็นต้องเท่ากับบริษัทขนาดใหญ่” นายสันติ กล่าว
สำหรับอุปสรรคสำคัญของการจัดทำเอสเอ็มอี เรตติ้ง คือ ข้อมูลของผู้ประกอบการที่มีไม่มากนัก และเป็นข้อมูลที่มีความน่าเชื่อถือน้อยกว่าบริษัทจดทะเบียน รวมทั้งระบบการบันทึกบัญชีที่ยังไม่ได้มาตรฐาน ซึ่งเป็นเรื่องที่ต้องเร่งให้ความรู้ ขณะเดียวกันต้องทำความเข้าใจและชี้ให้เห็นถึงประโยชน์ของการทำเรตติ้ง เพื่อสร้างความสนใจและการยอมรับจากผู้ประกอบการ